หุ้นไทยยังเสี่ยงต่างชาติทิ้ง
หุ้นไทยเด้งแรง 1.30% ผวาต่างชาติขายหุ้นอีกพันล้าน ตลาดหยุดยาว ทำวอลุมบางตา
13 เม.ย. 2555

หุ้นไทยเด้งแรง 1.30% ผวาต่างชาติขายหุ้นอีกพันล้าน ตลาดหยุดยาว ทำวอลุมบางตา
ตลาดหุ้นไทยดีดขึ้นเป็นวันแรกในรอบ 5 วัน โดยดัชนีปิดที่จุดสูงสุดของวันที่ระดับ 1,169.45 จุด บวก 14.96 จุด คิดเป็น 1.30% มูลค่าการซื้อขายบางตา 20,599.22 ล้านบาท อย่างไรก็ตาม นักลงทุนต่างชาติยังคงขายสุทธิอีก 1,432 ล้านบาท แต่สถาบันในประเทศพลิกมาซื้อ 1,495 ล้านบาท
โบรกเกอร์ กล่าวว่า ตลาดหุ้นต่างประเทศที่ปรับตัวขึ้นวันแรกหลังจากร่วงลงหนักหลายวันที่ผ่านมา ส่งผลบวกต่อตลาดหุ้นไทย ทำให้ดัชนีหุ้นดีดขึ้นแรงเป็นอันดับสองของเอเชีย เป็นรองเพียงตลาดหุ้นจีน พุ่งแรง 1.82% หลังจากความกังวลเรื่องยุโรปผ่อนคลายลงเมื่อนายกรัฐมนตรีสเปนยืนยันว่าประเทศไม่จำเป็นต้องขอรับความช่วยเหลือด้านการเงินจากองค์กรระหว่างประเทศ
อย่างไรก็ตาม ตลาดหุ้นไทยยังคงมีความเสี่ยงจากนักลงทุนต่างชาติขายหุ้นทำกำไร รวมถึงตลาดจะหยุดซื้อขายยาวในช่วงเทศกาลสงกรานต์ (13-16 เม.ย.) ทำให้ตลาดมีมูลค่าซื้อขายเบาบางมาก
ด้านตลาดหลักทรัพย์แห่งประเทศไทย กำหนดให้นักลงทุนที่จะซื้อหุ้นของบริษัท อีสเทอร์น สตาร์ เรียล เอสเตท (ESTAR) และบริษัท ไรมอน แลนด์ (RAIMON) ในวันที่ 17 เม.ย.-4 พ.ค. 2555 จะต้องวางเงินสดทั้ง 100% ก่อน (แคชบาลานซ์)
สำหรับสมาคมบริษัทหลักทรัพย์กำหนดให้ใบสำคัญแสดงสิทธิอนุพันธ์ในหุ้นของบริษัท กรุงเทพประกันชีวิต ออกโดยบริษัทหลักทรัพย์ บัวหลวง รุ่น B (BLA01CB) และใบสำคัญแสดงสิทธิอนุพันธ์ในหุ้นของธนาคารเกียรตินาคิน ออกโดยบริษัทหลักทรัพย์ บัวหลวง รุ่น A (KK01CA) ต้องวางเงินสดก่อนสั่งซื้อตั้งแต่วันที่ 17-20 เม.ย. 2555
บริษัท ฟิทช์ เรทติ้งส์ (ประเทศไทย) ประกาศคงอันดับเครดิตภายในประเทศระยะยาวของบริษัท เอสวีไอ (SVI) ที่ “BBB+(tha)” และอันดับเครดิตภายในประเทศระยะสั้นที่ “F2(tha)” และนำอันดับเครดิตออกจากเครดิตพินิจแนวโน้มเป็นลบ แนวโน้มอันดับเครดิตมีเสถียรภาพ
การนำอันดับเครดิตของ SVI ออกจากเครดิตพินิจแนวโน้มเป็นลบ เนื่องจากฟิทช์มองว่าความเสี่ยงจากการสูญเสียลูกค้ารายใหญ่หลังจากเหตุการณ์น้ำท่วมลดลง และ SVI น่าจะสามารถรักษาสถานะทางธุรกิจและฐานะการเงินของบริษัทให้สอดคล้องกับอันดับเครดิตปัจจุบันในช่วง 2-3 ปีข้างหน้า
ณ สิ้นเดือน มี.ค. 2555 มีเพียงลูกค้ารายเดียวซึ่งมียอดสั่งซื้ออยู่ประมาณ 5% ของรายได้ของ SVI ได้ยกเลิกคำสั่งซื้อ และบริษัทสามารถกลับมาเริ่มการผลิตอย่างรวดเร็ว